b'\n_START_ARTICLE_\nMela\xc5\xa1ki preliv\n_START_PARAGRAPH_\nMala\xc5\xa1ka o\xc5\xbeina (malajsko Selat Melaka, indonezijsko Selat Malaka, tajsko \xe0\xb8\x8a\xe0\xb9\x88\xe0\xb8\xad\xe0\xb8\x87\xe0\xb9\x81\xe0\xb8\x84\xe0\xb8\x9a\xe0\xb8\xa1\xe0\xb8\xb0\xe0\xb8\xa5\xe0\xb8\xb0\xe0\xb8\x81\xe0\xb8\xb2, tamilsko \xe0\xae\xae\xe0\xae\xb2\xe0\xae\xbe\xe0\xae\x95\xe0\xaf\x8d\xe0\xae\x95\xe0\xae\xbe \xe0\xae\xa8\xe0\xaf\x80\xe0\xae\xb0\xe0\xae\xbf\xe0\xae\xa3\xe0\xaf\x88, kitajsko \xe9\xa9\xac\xe5\x85\xad\xe7\x94\xb2\xe6\xb5\xb7\xe5\xb3\xa1) je morski preliv med Sumatro in Malajskim polotokom v Jugovzhodni Aziji, ki povezuje Andamansko morje v Indijskem oceanu z Ju\xc5\xbenokitajskim morjem v Tihem oceanu. V\xc4\x8dasih njegovo ime napa\xc4\x8dno zapisjujejo kot \xc2\xbbMalajski preliv\xc2\xab, vendar se ne imenuje po Malajskem polotoku oz. pokrajini Malaji, temve\xc4\x8d po kolonialni naselbini Melaki._NEWLINE_Preliv poteka v dol\xc5\xbeini pribli\xc5\xbeno 890 km od \xc4\x8drte med tajskim otokom Phuket in najsevernej\xc5\xa1im rtom Sumatre na zahodu do \xc4\x8drte med rtom Piai (najju\xc5\xbenej\xc5\xa1a to\xc4\x8dka Malajskega polotoka) in otokom Rangsang pred obalo Sumatre. Ima obliko lijaka, ki se s \xc5\xa1irine 250 km zo\xc5\xbea na 65 km od zahoda proti vzhodu. Na vzhodni strani plovbo dodatno ote\xc5\xbeujejo \xc5\xa1tevilni otoki in plitvine, te\xc5\xbeave pa povzro\xc4\x8dajo tudi reke na Sumatri, ki zasipavajo dno ob ju\xc5\xbenih obalah z muljem in peskom._NEWLINE_Je ena najprometnej\xc5\xa1ih vodnih poti na svetu, skozi katero letno pluje skoraj 100.000 ladij, ki preva\xc5\xbeajo energente z Bli\xc5\xbenjega vzhoda in surovine iz Afrike proti razvitim in razvijajo\xc4\x8dim se gospodarstvom Daljnega vzhoda. Skupno gre prek njega \xc4\x8detrtina vse mednarodne trgovine. Zaradi o\xc5\xbeine preliva (na najo\xc5\xbeji to\xc4\x8dki med otoki pred Singapurjem na skrajnem vzhodu zna\xc5\xa1a \xc5\xa1irina le 1,5 navti\xc4\x8dne milje) velja pot za nevarno, dodatno pa jo ogro\xc5\xbeajo novodobni pirati, proti katerim se koordinirano borijo vojne mornarice dr\xc5\xbeav iz te regije. Predlogi za izgradnjo prekopa prek o\xc5\xbeine Kra nekoliko severneje na Tajskem, ki bi razbremenil preliv in skraj\xc5\xa1al pot proti Daljnem Vzhodu za kak\xc5\xa1nih 1000 km, zaenkrat nimajo vladne podpore.'